## Pravilnik o sustavima za dojavu požara

### NN 56/1999 (4.6.1999.), Pravilnik o sustavima za dojavu požara

# MINISTARSTVO UNUTARNJIH POSLOVA

Na temelju članka 53. stavka 2. Zakona o zaštiti od
požara (»Narodne novine« br. 58/93.) ministar unutarnjih
poslova uz suglasnost ministra prostornog uređenja, graditeljstva
i stanovanja donosi

## PRAVILNIK

### O SUSTAVIMA ZA DOJAVU POŽARA

I. TEMELJNE ODREDBE

*I. Općenito*

Članak 1.

Ovim Pravilnikom propisuju se tehnički i drugi zahtjevi
za projektiranje, ugradnju, rekonstrukciju, preuzimanje, održavanje
i uporabu sustava za dojavu požara sa namjenom primjene u
građevinama i prostorima, a poradi otkrivanja požara
u njegovoj najranijoj fazi, sve u cilju zaštite osoba i imovine
od posljedica njegova djelovanja.

Ovaj Pravilnik ne primjenjuje se na ostale sustave nadzora ili
dojave kao npr. videosustave, sustave plinodojave, protuprovalne
sustave i dr. Kada su navedeni sustavi ili njihovi dijelovi dio
sustava za dojavu požara i djeluju zajedno sa sustavom za
dojavu požara tada moraju udovoljavati odredbama ovog Pravilnika.

Ovim Pravilnikom propisuje se minimum mjera i uvjeta koje moraju
udovoljiti sustavi za dojavu požara. Dodatna svojstva i mogućnosti
te njihova poboljšanja, a koja nisu u suprotnosti s odredbama
ovog Pravilnika, mogu se prihvatiti kao vrijedeći.

Članak 2.

Sustav za dojavu požara primjenjuje se na:

1. građevine i prostore za koje je, primjenom odgovarajuće
metode procjene ugroženosti od požara (npr. TVRB 100,
Euroalarm ili dr.), utvrđena obveza ugradnje sustava za dojavu
požara kao posebne mjere zaštite od požara,

2. građevine i prostore za koje je obveza ugradnje sustava
za dojavu požara kao posebne mjere zaštite od požara
utvrđena temeljem posebnih propisa,

3. građevine i prostore za koje je obveza ugradnje sustava
za dojavu požara propisana posebnim uvjetima građenja
iz područja zaštite od požara.

Izuzetno, odredba točke 1. stavka 1. ovog članka,
ne primjenjuje se na građevine i prostore na koje se primjenjuju
mjere zaštite od požara višeg stupnja od stupnja
utvrđenog primjenom te iste procjenske metode.

*2. Pojmovi i određenja*

Članak 3.

U ovom Pravilniku rabe se sljedeći pojmovi i određenja:

*Sustav za dojavu na daljinu:* skup uređaja informacijske
tehnike koji omogućuje prosljeđivanje obavijesti i podataka
(govorom, zvukom, slikom ili znakom) te u pravilu uključuje
njihovu obradu i spis.

*Sustav za dojavu opasnosti:* sustav za dojavu na daljinu
koji se rabi za pouzdanu dojavu opasnosti po ljude i imovinu (npr.
sustav za dojavu požara, protuprovalni ili protuprepadni
sustav i dr.).

*Sustav za dojavu požara:* sustav za dojavu opasnosti
koji se rabi za direktan poziv za pomoć kod opasnosti od
požara i/ili otkrivanje i dojavljivanje požara u njegovoj
najranijoj fazi.

*Kombinirani sustav:* sustav od dvaju ili više pojedinačnih
sustava za nadzor i/ili dojavu od kojih je jedan sustav za dojavu
požara, a koji imaju zajedničke dijelove.

*Centrala za dojavu požara:* nadzire sustav za dojavu
požara, prima obavijesti od drugih dijelova sustava, obrađuje
ih i prosljeđuje te dojavljuje stanja sustava i/ili upravlja
drugim sustavima ili njihovim dijelovima.

*Uređaj za prosljeđivanje dojave požara (glavni
javljač požara):* uređaj pomoću kojeg
se može uključiti dojava u udaljenoj centrali za prijam
dojave požara, el. putem preko sustava za dojavu požara
i - po potrebi - dodatno ručno.

*Uređaj zaštite od požara:* uređaj koji
služi za gašenje ili sprečavanje širenja
požara. U određenim slučajevima, kod postojanja
signala dojave požara, može se automatski uključiti.

*Uređaj za upravljanje uređajima zaštite od požara:*
uređaj za uključivanje uređaja zaštite od
požara. Može biti dio sustava ili pridodan sustavu za
dojavu požara.

*Uređaj za uzbunjivanje:* uređaj za dozivanje pomoći
od vatrogasne službe ili upozorenje osoblja. Može biti
dio sustava ili pridodan sustavu za dojavu požara.

*Javljač požara:* dio sustava za dojavu požara
koji preko centrale za dojavu požara uključuje dojavu
požara odnosno uređaj za prosljeđivanje dojave požara.
Postoje automatski i ručni javljači požara.

*Automatski javljač požara:* dio sustava za dojavu
požara koji neprekidno ili u određenim vremenskim razmacima
prati odgovarajuće fizikalne i/ili kemijske veličine
radi otkrivanja požara unutar nadziranog područja.

*Ručni javljač požara:* dio sustava za
dojavu požara pomoću kojeg se ručno uključuje
dojava požara.

*Pokazivač prorade:* uređaj za svjetlosno (pomoćno)
pokazivanje prorade automatskog javljača požara.

*Pogonsko sredstvo:* oprema za proizvodnju, prijenos, raspodjelu,
pohranjivanje, mjerenje i pretvorbu energije.

*Prijenosni put:* vanjski priključak dijelova sustava
koji služi za prijenos obavijesti odnosno dojave u sustav
za dojavu požara, a može se rabiti i za napajanje energijom.

*Glavni vodovi:* nadzirani prijenosni putovi.

*Sporedni vodovi:* nenadzirani prijenosni putovi.

*Požarna uzbuna:* upozorenje od postojeće opasnosti
od požara za ljude i imovinu poradi provođenja mjera
obrane od opasnosti.

*Lažna uzbuna:* uzbuna koja se ne temelji na opasnosti.

*Dojava smetnje:* dojava odstupanja od planiranog stanja
u sustavu za dojavu požara.

*Intermitirani zvučni signal:* zvučni signal
s pravilnom izmjenom perioda zvuka i tišine.

*Međupohranjivanje signala uzbune:* mjera potvrđivanja
stanja uzbune. Prorada automatskog javljača požara
procjenjuje se kao požarna uzbuna tek kada je požarna
veličina duže vrijeme prisutna.

*Požarna veličina:* fizikalna veličina
koja podliježe mjerljivim promjenama u okolini nastanka požara
kao npr. povišenje temperature, dim ili isijavanje plamena.

*Usporedba uzorka požarne veličine:* mjera kod
koje se odlučuje na požarnu uzbunu kada uzorak odgovara
pretpostavljenim uvjetima.

*Požarni sektor:* dio građevine koji je prema ostalim
dijelovima građevine i/ili prema drugoj građevini zatvoren
građevnim elementima odgovarajuće vatrootpornosti.

*Pojedinačna zaštita:* nadzirano područje
pruža se samo preko pojedinačnog tehničkog
uređaja i/ili prostora koji ne predstavlja požarni sektor.

*Djelomična zaštita:* nadzirano područje
pruža se samo preko pojedinačnog požarnog sektora.

*Cjelovita zaštita:* nadzirano područje pruža
se preko cijeloga objekta.

*Dojavno područje:* dio građevine ili prostora
koji služi za nedvojbeno prepoznavanje mjesta dojave opasnosti.
Ne smije se rasprostirati izvan požarnog sektora.

*Dojavna grupa:* jedan ili više javljača požara
čija se različita pogonska stanja (uzbuna, smetnja,
isklop) grupno pokazuju na centrali za dojavu požara.

*Prvo ispitivanje ili ispitivanje preuzimanja:* provjera
ispravnosti koja se obavlja prije tehničkog pregleda novoizgrađene
građevine odnosno nakon izvršene rekonstrukcije sustava.

*Periodično ispitivanje:* provjera ispravnosti koja
se obavlja periodično, u propisanim vremenskim razmacima,
nakon prvog ispitivanja.

*Provjera ispravnosti djelovanja:* provjera djelovanja koju
obavlja korisnik u okviru redovnog održavanja i u slučajevima
pojave smetnje.

*Korisnik sustava za dojavu požara:* pravna ili fizička
osoba koja koristi sustav ili dijelove sustava za dojavu požara.

II. TEHNIČKI ZAHTJEVI

Članak 4.

Sustav za dojavu požara i njegovi dijelovi moraju udovoljavati
odredbama normi niza HRN EN 54, HRN DIN VDE 0833 (dio 1 i 2) i
ovog Pravilnika te, po potrebi, uvjetima priključenja na
mjesto stalnog dežurstva.

Članak 5.

Sustav za dojavu požara sastoji se od obveznih i neobveznih
dijelova.

Obvezni dijelovi sustava za dojavu požara su: automatski
javljači požara, centrala za dojavu požara i
uređaj za napajanje električnom energijom.

Ustroj sustava za dojavu požara shematski je prikazan u prilogu
1. koji je sastavni dio ovog Pravilnika.

Članak 6.

Korisnik sustava za dojavu požara utvrđuje uvjete uporabe
i uvjete okoline kod kojih će sustav biti u uporabi.

Proizvođač i/ili izvođač utvrđuje korisniku
snagu i granične vrijednosti okoline unutar kojih sustav
za dojavu požara pouzdano radi.

Članak 7.

Sustav za dojavu požara smije imati zajedničke dijelove,
opremu, komponente, strujne krugove i vodove s drugim nadzornim
i/ili dojavnim sustavima (kombinirani sustavi).

Kod kombiniranih sustava izuzeće, premještaj, kvar
ili održavanje bilo kojeg dijela ili strujnog kruga koji
ne obavlja niti jednu funkciju sustava za dojavu požara,
ne smije uzrokovati gubitak bilo koje njegove funkcije.

Članak 8.

Ručni javljači požara, ovisno o tipu odnosno
namjeni, moraju, osim normama iz članka 4. ovog Pravilnika,
biti sukladni i odredbama normi HRN DIN 14 650 - 1, 2 i 3, HRN
DIN 14 651, HRN DIN 14 652, HRN DIN 14 653, HRN DIN 14 654, 14
655 ili HRN DIN 14 678.

Članak 9.

Centrala za dojavu požara i centrala za prijam dojave požara
moraju biti sposobne:

1. primiti dojavu odnosno odgovarajuću obavijest od dojavnih
grupa,

2. nadzirati glavne vodove,

3. automatski pokazivati pogonska stanja sustava.

Centrale iz stavka 1. ovog članka, ovisno o izvedenom sustavu
za dojavu požara, mogu biti sposobne i:

1. uključiti uređaj za uzbunjivanje,

2. uključiti uređaj za prosljeđivanje dojave požara,

3. uključiti uređaj za upravljanje uređajima zaštite
od požara,

4. primiti dojavu ostalih uređaja zaštite od požara
(npr. stabilnog sustava za gašenje požara vodom - »šprinkler«),

5. omogućiti priključenje paralelnog pokazivanja,

6. omogućiti priključenje vatrogasne postrojbe prema
mjesnim uvjetima,

7. ubilježiti dojavu požara,

8. prihvatiti poziv ručnih javljača požara,

9. spojiti se s drugim sustavima dojave na daljinu uključujući
i sustav za obradu podataka,

10. ispitivati i privremeno ograničeno isključiti
pojedine dojavne grupe ili glavne vodove pri čemu određeni
upravljački izlazi moraju biti blokirani,

11. i dr.

Članak 10.

Kod postojanja uređaja za prosljeđivanje dojave požara
korisnik ga je obvezan uključiti (ručno ili automatski).

Kada je predviđeno dodatno ručno uključivanje
uređaja za prosljeđivanje dojave požara, ono se obavlja
ručnim javljačima požara koji su sukladni odredbama
normi iz članka 4. i 8. ovog Pravilnika.

Članak 11.

Prijenosni putovi između dijelova centrale za dojavu požara
moraju biti glavni vodovi.

Izuzetno od odredbe stavka 1. ovog članka, prijenosni putovi
između dijelova centrale za dojavu požara smiju biti
sporedni vodovi ako su dijelovi centrale izvedeni kao neposredno
susjedni ili su smješteni u zatvorenoj prostoriji za sustav
za dojavu požara ili u zatvorenom kućištu u njenoj
neposrednoj blizini.

Članak 12.

Glavni vodovi moraju biti, pri uključenom sustavu za dojavu
požara, nadzirani na prekid i kratki spoj.

Pogonske smetnje iz stavka 1. ovog članka moraju se prepoznati
i pokazati u vremenu i na način sukladan odredbama norme
HRN EN 54-2.

Kod prosljeđivanja različitih obavijesti, dojave i
sl., preko glavnog voda, korisnik utvrđuje redoslijed prijama
signala (rangira signale).

Članak 13.

Uređaji za zvučno uzbunjivanje moraju proizvoditi signal
različit u zvuku od sličnih signala koji se rabe
za druge svrhe unutar istog područja i taj signal se ne
smije rabiti u druge svrhe.

U kombiniranim sustavima signal dojave požara i smetnji ima
prednost pred drugim signalima i u slučajevima kada su
oni prije nastali.

Izuzetno od odredbe stavka 2. ovog članka, signal protuprepadnog
sustava i signal opasnosti po život ljudi smije imati prednost
pred signalom dojave smetnji sustava za dojavu požara.

Članak 14.

Kada se za dojavu smetnje rabi intermitirani zvučni signal
on se mora javiti najmanje jednom svakih 10 s i ne smije trajati
kraće od 0.5 s.

Zvučno pokazivanje smetnji smije biti zajedničko
za više nadziranih vodova.

Dopuštena je uporaba uređaja za stišavanje zvučnog
pokazivanja smetnji samo na način sukladan odredbama normi
HRN EN 54-2.

Stanje kod kojeg smetnja u sustavu ne postoji, a uređaj za
stišavanje zvučnog pokazivanja ostavljen je u položaju
»stišano«, dojavljuje se kao smetnja.

Članak 15.

Dopuštena je uporaba uređaja za stišavanje zvučnog
pokazivanja dojave požara samo na način sukladan odredbama
normi HRN EN 54-2.

Stanje kada nema dojave požara, a uređaj za stišavanje
zvučnog pokazivanja dojave požara ostavljen je u položaju
»stišano«, dojavljuje se kao smetnja sve do njegovog
povratka u normalan rad.

Članak 16.

Napajanje energijom sustava za dojavu požara izvodi se sa
dva međusobno neovisna izvora sukladno odredbama norme HRN
EN 54-4.

Glavni izvor je električna mreža ili druga jednakovrijedna
mreža (npr. diesel agregat), a drugi, pričuvni izvor,
je akumulatorska baterija sa mogućnošću punjenja.

Prijelaz napajanja s jednog energetskog izvora na drugi mora se
obaviti automatski u vremenu kraćem od 30 s te ne smije
utjecati na ispravno djelovanje sustava za dojavu požara.

Članak 17.

Pričuvni uređaj za napajanje energijom (akumulatorska
baterija) mora se automatski puniti tijekom normalnog rada sustava
za dojavu požara.

Izbor akumulatorske baterije obavlja se skladno odredbama norme
HRN DIN VDE 0833 dio 2.

Akumulatorske baterije štite se od prekostrujnog opterećenja
zaštitnim uređajem nazivne vrijednosti u granicama 150%-200%
vrijednosti najvećeg tereta na baterijama.

Članak 18.

Uređaji pridodani sustavu za dojavu požara (npr. uređaj
za upravljanje uređajima protupožarne zaštite) smiju
se napajati izvan sustava za dojavu požara.

III. PROJEKTIRANJE I OSTALI ZAHTJEVI

Članak 19.

Projekt sustava za dojavu požara sastavni je dio projekta
zaštite od požara.

Projekt sustava za dojavu požara smije biti i samostalan
projekt.

U slučaju iz stavka 2. ovog članka projekt sustava
za dojavu požara mora imati propisanu formu i sadržaj.

Članak 20.

Sustav za dojavu požara smije projektirati samo osoba ovlaštena
za projektiranje prema posebnom Zakonu i propisima donesenim temeljem
tog Zakona i to na način sukladan odredbama norme HRN DIN
VDE 0833 dio 2 i ovog Pravilnika.

Članak 21.

Kada se sustav ili dijelovi sustava za dojavu požara primjenjuju
u okolini različitih vanjskih utjecaja (niske temperature,
visoki tlakovi, korozivna ili eksplozivna atmosfera i sl.) ili
je na sustavu ili dijelovima sustava za dojavu požara potrebno
provesti posebne mjere zaštite od atmosferskog pražnjenja,
statičkog elektriciteta, prenapona, ugroženosti od
eksplozivne atmosfere ili dr., primjenjuju se pri projektiranju
i odgovarajuće odredbe važećih hrvatskih propisa.

Članak 22.

Pri projektiranju sustava za dojavu požara utvrđuju se
područja nadzora sustava te vrsta zaštite (pojedinačna,
djelomična ili cjelovita) sukladno namjeni građevine
pri čemu se utvrđuje i na koje osoblje odnosno opremu
pojedinih dijelova građevine se nadzor odnosi te koje se mjere
zaštite od opasnosti i mjere upozorenja osoblja uvode.

Unutar područja nadzora iz stavka 1. ovog članka,
koje mora biti građevinski ili prostorno odvojeno od nenadziranih
područja, moraju biti ispunjeni svi zahtjevi iz ovog Pravilnika
glede dojave požara.

Članak 23.

U slučajevima opasnosti po život ljudi projektom sustava
za dojavu požara mora se predvidjeti i nadzor svih prostora
u kojima se stranke i/ili osoblje trajno ili povremeno zadržavaju,
kao i nadzor njima susjednih prostora.

Članak 24.

U slučajevima ugroženosti imovine od požara projektom
sustava požara mora se predvidjeti i potpuni nadzor sigurnosnih
prostora.

Izuzetak od stavka 1. ovog članka su dijelovi prostora
koji imaju malo požarno opterećenje odnosno nemaju
mogućnost širenja požara.

Članak 25.

Područje nadzora iz članka 22. ovog Pravilnika mora
biti, uz izuzetak dijelova područja iz članka 26.
ovog Pravilnika, potpuno nadzirano pri čemu se projektom
sustava za dojavu požara mora predvidjeti nadzor i sljedećih
dijelova tog područja:

- transportna, prijenosna i instalacijska okna te okna za dizala
i osvjetljenje,

- kabelski kanali i okna,

- sabirna mjesta za otpad,

- kabine i slične ugradnje (izuzetak su telefonske kabine),

- međustropni i međupodni prostori,

- dijelovi prostorija stvoreni policama i namještajem udaljenim
manje od 0.3 m od stropa,

- natkrivene teretne rampe na otvorenom,

- sabirni hodnici i okna.

Članak 26.

Dijelovi područja iz članka 22. ovog Pravilnika
koji se projektom sustava za dojavu požara smiju izuzeti
od nadzora su:

- sanitarne prostorije (npr. praonice i zahodi) kada u njima nema
pohranjenih zapaljivih tvari ili otpada niti se može naći
zapaljiva oprema (ne odnosi se na zajedničke predprostorije),

- stubišta bez požarnog opterećenja koja čine
zaseban požarni sektor,

- kabelski kanali i okna nepristupačni za održavanje,
ako su u odnosu na ostala područja požarno odvojeni
sukladno vatrootpornosti požarnog sektora u kojima se nalaze
te ako se kroz njih vode samo elektroenergetski kabeli, najvišeg
izmjeničnog napona 220 V, jednog požarnog sektora
(ne odnosi se na kanale i okna s kabelima sustava za dojavu požara),

- međustropni i međupodni prostori kada ispunjavaju sve

sljedeće uvjete:

1. visina međuprostora nije veća od 0.8 m,

2. prostorom ne prolaze vodovi sigurnosnih sustava npr. osvjetljenja
u slučaju nužde ili zvučnih električnih
uređaja,

3. požarno opterećenje je manje od 25 MJ/m2 i

4. okolni građevni dijelovi (stropovi, podovi, zidovi) nezapaljivi
su, a međuprostor podijeljen nezapaljivim materijalom u dijelove
čija dužina i širina nije veća od 10 m,

- međupodni prostori, ako su prisilno ventilirani i ispitani
na vatrootpornost po ovlaštenoj ispitnoj stanici tako da
je osigurana pravodobna vatrodojava,

- međustropni i međupodni prostori koji iz geometrijskih
i/ili tehničkih razloga ne mogu biti nadzirani, a podijeljeni
su u svim smjerovima nezapaljivim materijalom na udaljenosti od
najviše 10 m, s odgovarajuće brtvljenim prodorima,

- kanali za provjetravanje i klimatizaciju:

1. ako su sve prostorije kroz koje prolaze kanali nadzirane automatskim
javljačima požara,

2. ako je centrala sustava za klimatizaciju nadzirana automatskim
javljačima požara,

3. ako su glavni usisni i isisni kanali sustava za klimatizaciju
nadzirani javljačima protoka zraka,

4. ako dojava jedne grupe javljača upravlja protupožarnim
zaklopkama i/ili isključuje provjetravanje,

- rashladne stanice (do 20 m²).

Članak 27.

Područje nadzora sustava za dojavu požara iz čl.
22. ovog Pravilnika dijeli se na dojavna područja.

Dojavno područje određuje se na način koji omogućuje
žurno i jednoznačno određivanje mjesta javljanja
odnosno požara.

Javljači požara jednog dojavnog područja grupiraju
se u jednu dojavnu grupu.

Dojavna područja i dojavne grupe projektiraju se sukladno
odredbama norme HRN DIN VDE 0833 dio 2.

Članak 28.

Ručni javljači požara moraju biti projektom
sustava za dojavu požara predviđeni na izlazne evakuacijske
putove tako da njihova međusobna udaljenost ne iznosi više
od 100 m.

U posebno ugroženim područjima požarnog opterećenja
> 2 GJ/m² međusobna udaljenost ručnih javljača
ne smije iznositi više od 40 m.

Na mjestima ili kod opreme gdje postoji opasnost od eksplozije
udaljenost između ručnih javljača požara
smije se ograničiti i na vrijednost manju od propisane.

Članak 29.

Izbor automatskih javljača požara obavlja se prema
očekivanim požarnim veličinama u fazi njegovog
nastajanja, visini prostorija, okolnim uvjetima i mogućim
smetnjama u nadziranom području, a njihov broj i razmještaj
određuju se prema vrsti primijenjenih javljača, geometriji
prostorije (veličini, visini, obliku stropa i krova itd.),
vrsti primjene te uvjetima okoline nadziranog područja.

Automatski javljači odabiru se na način da se svaki
požar može prepoznati u početnom stadiju, a razmještaju
tako da se izbjegne lažna uzbuna.

Izbor, broj i razmještaj automatskih javljača požara
moraju biti sukladni odredbama norme HRN DIN VDE 0833 dio 2.

Kada se kod automatskih javljača požara primjenjuje
mjera uklanjanja lažne uzbune međupohranjivanjem signala
uzbune tada automatski javljač požara, pod stalnim
utjecajem fizikalne veličine iznad razine utvrđene
za uzbunjivanje, mora aktivirati uređaj za uzbunjivanje u
vremenu kraćem od 1 min (dimni javljači požara)
odnosno 15 s (ostali automatski javljači požara).

Članak 30.

Za pomoćno, svjetlosno pokazivanje prorade automatskih javljača
požara smiju se rabiti pokazivači prorade.

Pokazivači prorade postavljaju se, u pravilu za:

1. označavanje prostorije u kojoj se javljač nalazi,
po sredini iznad pristupnih vrata,

2. označavanje položaja međustropnih javljača
točno ispod javljača odnosno na spušteni strop,

3. označavanje položaja međupodnih javljača,

4. označavanje položaja javljača u prostorijama
pristupačnih jedino navođenjem iz druge prostorije.

Pokazivači prorade smiju se izostaviti samo:

1. kod ručnih javljača požara,

2. kada dojavna grupa ne pokriva više od 5 susjednih prostorija
čija je ukupna podna površina manja od 400 m²,

3. kod više od 5 prostorija ako:

- je svaka prostorija pokrivena vlastitom dojavnom grupom,

- na prilaznim vratima prostorije postoji trajna, jasna i čitljiva
oznaka prostorije koja je upisana u oznaku grupe i Plan sustava
za dojavu požara i

- u svakom trenutku je prepoznatljiva.

4. kod međupodnih (međustropnih) prostora:

- kada je kod pristupnih vrata prostoriji s međupodnim (međustropnim)
prostorom predviđeno paralelno pokazivanje, ili

- kada svaki javljač požara međupodnog (međustropnog)
prostora pripada vlastitoj dojavnoj grupi i predviđeno je
trajno označavanje njegovog položaja na podu (stropu).

5. kod visokoregalnih skladišta, kada svaki javljač
požara u regalu pripada vlastitoj dojavnoj grupi, a kod pristupnih
vrata skladištu predviđen je plan i skica skladišta
s ucrtanim mjestima ugradnje javljača.

Članak 31.

Isključeno stanje automatskih javljača požara
mora se pokazivati crvenim pokazivačem (trajnim ili titrajućim
svjetlom) pridodanom javljaču.

Dopušteno je i vlastito svjetlosno pokazivanje pogonskog
stanja automatskih javljača požara.

Pokazivanje iz stavka 2. ovog članka mora biti zelene boje.

Članak 32.

Sastavni dio sustava za dojavu požara čine:

1. plan sustava za dojavu požara,

2. plan uzbunjivanja,

3. knjiga održavanja i

4. upute za rukovanje i održavanje

koji su dio dokumentacije o sustavu za dojavu požara te se
pohranjuju u blizini centrale za dojavu požara.

Za prostorno razmještene objekte postavlja se prethodna obavijest
(prostorni nacrt, pokazna ploča i sl.) na mjesto dolaska
vatrogasne postrojbe poradi pravilnog usmjeravanja vatrogasne
tehnike.

Članak 33.

Plan sustava za dojavu požara opisuje dijelove sustava i
sustav u cjelini.

U plan sustava za dojavu požara unose se:

- granice nadziranih područja, namjena dojavnih područja
kao i oznake raspoređenih dojavnih grupa,

- svi dijelovi sustava, prikazani na mjestima ugradnje,

- trase vodova prijenosnih putova za spajanje svih dijelova sustava
uključujući i napajanje energijom preko razdjelnika
električne energije,

- opisi glavnih vodova za dojavu požara, uređaja za upravljanje,
uzbunjivanje i prosljeđivanje signala.

Planu sustava za dojavu požara prilaže se i popis dojavnih
grupa te popis svih sastavnih dijelova sustava poredanih po tipu
i količini, kao i blok dijagram sustava koji sadrži
poredane nazive i brojeve dojavnih područja, dojavnih grupa
i javljača.

Planom sustava za dojavu požara utvrđuje se i funkcionalna
povezanost između stanja uzbune dojavne grupe i funkcije proslijeđenog
upravljačkog signala uređaju za upravljanje i uzbunjivanje
kao i drugim, po dojavi požara, upravljanim pogonskim sredstvima.

Članak 34.

Planom uzbunjivanja utvrđuju se postupci uzbunjivanja za vrijeme
i izvan radnog vremena.

Plan uzbunjivanja mora biti u skladu s Općim aktom korisnika,
odnosno Planom zaštite od požara.

Planom uzbunjivanja smije se predvidjeti davanje signala preduzbune
samo za dežurno osoblje. Signal preduzbune daju automatski
javljači požara, nakon čega slijedi potvrđivanje
prijama signala preduzbune od strane dežurne osobe i provjera
stanja javljača požara.

Provjera iz stavka 3. ovog članka traje najdulje 3 min
unutar kojeg vremena se, po potrebi, poništi. Ukoliko se
u tom vremenu signal preduzbune ne poništi stanje uzbune
nastupa automatski.

Stanje uzbune nastupa automatski i ukoliko u roku od 15 s po nastanku
signala preduzbune ne dođe do potvrde njegova prijama te ako
dođe do prorade drugog automatskog javljača požara
tijekom provjere iz stavka 3. ovog članka.

Ako se signal uzbune prosljeđuje preko uređaja za prosljeđivanje
dojave požara uređaj za prosljeđivanje se mora uključiti
na signal preduzbune.

Mjera uklanjanja lažne uzbune međupohranjivanjem signala
uzbune kod automatskih javljača požara prema stavku
4. članka 29. ne smatra se preduzbunom ukoliko vremensko
kašnjenje traje kraće od propisanog i ne zahtijeva
nikakvu ljudsku radnju.

Sustav mora u svakom trenutku osigurati mogućnost prekida
slijeda postupanja utvrđenog planom uzbunjivanja.

Članak 35.

U plan uzbunjivanja unose se i upute kako:

- upozoriti osobe u opasnosti i pravodobno ih evakuirati,

- uključiti u gašenje požara dežurno osoblje
i vlastite vatrogasne postrojbe (ako su osnovane);

- uzbuniti najbližu profesionalnu (dobrovoljnu) vatrogasnu
postrojbu,

- uzbuniti osoblje koje ima posebne dužnosti glede zaštite
od požara (prema Općem aktu korisnika ili Planu zaštite
od požara).

IV. UGRADBA I RAZMJEŠTAJ

Članak 36.

Kod ugradbe i razmještaja sustava za dojavu požara i
njegovih dijelova primjenjuju se odredbe ovog Pravilnika te mogući
uvjeti priključenja uređaja prosljeđivanja dojave
požara.

Dijelove sustava za dojavu požara u protueksplozijskoj izvedbi
smije ugraditi samo pravna osoba ovlaštena prema posebnim
propisima.

Članak 37.

Centrale za dojavu požara smještaju se u prostorije
koje su suhe, pogonski pristupačne i dovoljno svijetle.

Prostorije iz stavka 1. ovog članka koje nisu pod stalnim
nadzorom osoblja moraju biti zasebni požarni sektori i biti
nadzirane automatskim javljačima požara.

Ako postoji izvedena sigurnosna rasvjeta ona mora biti izvedena
i u prostorijama iz stavka 1. ovog članka.

Neovlaštenim osobama mora biti trajno onemogućen pristup
prostoru centrale za dojavu požara.

Put od prilaznog mjesta vatrogasne tehnike do centrale za dojavu
požara mora biti označen putokazima D1 i D2 prema
normi HRN DIN 4066.

Članak 38.

Ručni javljači požara moraju biti:

1. smješteni na dobro vidljivo mjesto,

2. slobodno pristupačni,

3. po potrebi, dodatno označeni prema normi HRN DIN 4066,

4. tako smješteni da se udarna tipka nalazi na visini 1400
+/- 200 mm od razine poda,

5. osvijetljeni dnevnim ili drugim izvorom svjetlosti (ukoliko
je predviđena sigurnosna rasvjeta ista mora osvjetljavati
i ručne javljače požara),

Svaki ručni javljač požara mora imati u pričuvi
oznaku »Van uporabe«.

Članak 39.

Automatski javljači požara moraju biti:

1. postavljeni u dovoljnoj količini i odgovarajućem
prostoru,

2. odabrani prema odgovarajućem riziku od požara odnosno
očekivanim požarnim veličinama,

3. ugrađeni tako da požarna veličina u vrlo kratkom
vremenu postiže vrijednost na koju javljač može
odgovoriti.

Na svakom javljaču ili u njegovoj neposrednoj blizini te
na pokazivaču prorade mora postojati oznaka pripadnosti
dojavnoj grupi i redni broj unutar grupe.

Kod zaklonjenih javljača požara pristupačnost
njihovim mjestima ugradnje mora biti trajno i jasno obilježena.

Članak 40.

Sustavu za dojavu požara mora biti na raspolaganju vlastita
mreža energetskih i signalnih vodova.

Vodovi iz stavka 1. ovog članka moraju biti odabrani, položeni,
učvršćeni i označeni na način
sukladan odredbama norme HRN DIN VDE 0833 dio 2 te normi HRN EN
54-2 i 4.

V. PREUZIMANJE, ODRŽAVANJE I UPORABA

Članak 41.

Prvo ispitivanje ili ispitivanje preuzimanja provodi se prije
puštanja u pogon novoizvedenog sustava za dojavu požara.

Prvo ispitivanje obavlja ovlaštena pravna osoba na način
propisan Pravilnikom o uvjetima za obavljanje ispitivanja stabilnih
sustava za dojavu i gašenje požara te normi HRN DIN
0833 dio 1.

Članak 42.

Prije započinjanja ispitivanja iz članka 41. ovog
Pravilnika moraju se upozoriti sve osobe koje bi mogle automatski
primiti signale dojave požara ili smetnji da je ispitivanje
u tijeku.

Po završenom ispitivanju moraju se upozoriti osobe iz stavka
1. ovog članka da je ispitivanje završeno.

Članak 43.

Ispitivanje automatskih javljača požara obavlja se
na mjestu ugradnje i uključuje sve javljače u sustavu.

Daljinsko ispitivanje (s kontrolnog uređaja ili drugog mjesta)
dopušteno je samo ako postupak uključuje provjeru
svih funkcionalnih dijelova javljača (ulazak odgovarajuće
požarne veličine u javljač i dr.).

Članak 44.

Na automatskim javljačima požara koji se ne mogu resetirati,
umjesto toplinskog ispitivanja provodi se mehaničko i električno
ispitivanje funkcija, a, po potrebi, mjeri se i bilježi i
otpor strujnog kruga javljača.

Članak 45.

Ispitivanje automatskih javljača požara kod kojih
se primjenjuje mjera za uklanjanje lažne uzbune međupohranjivanjem
signala provodi se na način da se simuliraju uvjeti uzbune
u svakom krugu javljača poradi utvrđivanja kod kojih
se javljača primjenjuje navedena mjera te se utvrđeno
stanje uspoređuje s podatcima navedenim u planu sustava za
dojavu požara (utjecajne zone, vrijeme kašnjenja, broj
javljača i dr.).

Članak 46.

Kada je sustavu za dojavu požara ili njegovom dijelu pridodan
drugi paralelni ili pomoćni sustav ili njegov dio, poradi
postizavanja veće pouzdanosti, ispitivanje se provodi kod
isključenoga pridodanog sustava.

Članak 47.

Kada je sustavu za dojavu požara ili njegovom dijelu pridodan
pričuvni sustav ili njegov dio ispitivanjem se utvrđuje
obavlja li se preklapanje na pričuvni sustav unutar određenog
vremena i bez gubitka sposobnosti uzbunjivanja.

Članak 48.

O obavljenom ispitivanju sastavlja se Zapisnik o ispitivanju.

Sadržaj Zapisnika iz stavka 1. ovog članka te način
njegovog pohranjivanja propisan je Pravilnikom o uvjetima za obavljanje
ispitivanja stabilnih sustava za dojavu i gašenje požara.

Članak 49.

Nakon rekonstrukcije, proširenja ili drugih promjena na sustavu
za dojavu požara ili njegovom opsegu nadzora provodi se ispitivanje
promjene kao prvo ispitivanje prema članku 41. ovog Pravilnika.

Ispitivanje promjene smije se ograničiti na dio sustava
na kojem je obavljena promjena odnosno koji je pod utjecajem novih
ili postojećih pogonskih sredstava.

Članak 50.

Preuzimanje sustava za dojavu požara od strane korisnika
obavlja se sukladno protokolu o preuzimanju i utvrđuje zapisnički.

Članak 51.

Sustav za dojavu požara ispituje se i periodično.

Ispitivanja iz stavka 1. ovog članka provode se najmanje
jednom godišnje po pravnoj osobi i na način kako je
propisano Pravilnikom o uvjetima za obavljanje ispitivanja stabilnih
sustava za dojavu i gašenje požara.

Članak 52.

O obavljenom periodičnom ispitivanju iz članka 51.
ovog Pravilnika sastavlja se Zapisnik o ispitivanju.

Sadržaj Zapisnika iz stavka 1. ovog članka te način
njegovog pohranjivanja mora biti sukladan Pravilniku o uvjetima
za obavljanje ispitivanja stabilnih sustava za dojavu i gašenje
požara.

Članak 53.

Korisnik sustava za dojavu požara mora biti upućena
osoba ili mora ovlastiti upućenu osobu.

Upućena osoba je osoba sposobna utvrditi stanja i obaviti
radnje iz čl. 54. ovog Pravilnika.

Članak 54.

Korisnik ili od njega ovlaštena osoba mora kod pokazivanja
smanjenja trajne pogonske gotovosti sustava, neispravnog funkcioniranja
sustava ili kod promjena koje utječu na nadzor sustava
za dojavu požara (npr. prenamjena prostorije ili preoblikovaje
prostora) provesti provjeru ispravnosti djelovanja.

Članak 55.

Sustav za dojavu požara smije redovito održavati samo
osoba najmanje srednje stručne spreme elektro smjera o
čemu mora postojati dokumentacija.

Stručna osoba zadužena za održavanje sustava
za dojavu požara utvrđuje se Općim aktom iz područja
zaštite od požara vlasnika ili korisnika istog sustava.

U slučaju smetnji na sustavu za dojavu požara, a na
inicijativu korisnika odnosno od njega ovlaštene osobe, neodložno
se provjerava njegova ispravnost djelovanja od strane stručne
osobe iz stavka 1. ovog članka te se sustav dovodi u ispravno
stanje.

Članak 56.

Osim u slučajevima iz članka 54. ovog Pravilnika
provjera ispravnosti djelovanja sustava za dojavu požara
obavlja se najmanje 2 (dva) puta godišnje u približno
istim vremenskim razmacima.

Pri tome se provjerava ispravnost:

- glavnih vodova, od toga najmanje jedan javljač (kod automatskih
javljača samo oni koji se mogu provjeriti bez smetnji),

- uređaja za pokazivanje odnosno upravljanje u centrali za
dojavu požara ili izvan centrale za dojavu požara,

- uređaja za upravljanje u svezi s uređajima za prosljeđivanje
signala, uređajima za upravljanje, uređajima za uzbunjivanje
i dr.

- napajanja energijom,

Osim provjera iz stavka 2. ovog članka provjerava se sustav
za dojavu požara i na utjecaj smetnji (npr. prenamjena ili
preoblikovanje prostora) koje nisu uzete u obzir pogonskim mjerama.

Članak 57.

Svi pogonski događaji koji se odnose na ispravno djelovanje
sustava za dojavu požara tijekom njegove uporabe, a naročito
slučajevi iz članka 54. - 56. ovog Pravilnika,
unose se od strane korisnika ili od njega ovlaštene osobe
u knjigu održavanja.

U knjigu održavanja unose se i obavljene provjere ispravnosti
djelovanja i provedene mjere od strane stručne osobe zadužene
za održavanje sustava.

VI. KAZNENE ODREDBE

Članak 58.

Novčanom kaznom u iznosu od 3.000 do 5.000 kuna kaznit
će se za prekršaj:

1. korisnik, ako ne uključi uređaj za prosljeđivanje
dojave požara (članak 10. stavak 1.);

2. korisnik, ako rabi uređaj za zvučno uzbunjivanje
sustava za dojavu požara u druge svrhe (članak 13.
stavak 1.);

3. korisnik, ako prilikom uporabe uređaja za stišavanje
zvučnog pokazivanja dojave požara nije postupio na
način sukladan odredbama normi HRN EN 54-2 (članak
14. stavak 3.);

4. ovlašteni projektant, ako sustav za dojavu požara
nije projektiran na način da udovoljava odredbama ovog
Pravilnika (članak 20.);

5. korisnik, ako dokumentaciju o sustavu za dojavu požara
ne pohranjuje u blizini centrale za dojavu požara (članak
32. stavak 1.);

6. korisnik, ako nije trajno onemogućio pristup prostoru
centrale za dojavu požara od strane neovlaštene osobe
(članak 37. stavak 4.);

7. korisnik, ako put od prilaznog mjesta vatrogasne tehnike do
centrale za dojavu požara nije označen na propisan
način (članak 37. stavak 5.);

8. korisnik, ako ne upozori sve osobe koje bi mogle automatski
primiti signal dojave požara ili smetnje da je ispitivanje
u tijeku (članak 42. stavak 1.);

9. korisnik, ako nakon rekonstrukcije, proširenja ili drugih
promjena na sustavu za dojavu požara ili njegovom opsegu
ne provede ispitivanje promjene (članak 49. stavak 1.);

10. korisnik, ako se ne brine o pogonskoj gotovosti sustava za
dojavu požara (članak 54.);

11. korisnik, ako sustav za dojavu požara ne održava
redovito te o tome ne posjeduje dokumentaciju (članak 55.
stavak 1.);

12. korisnik, ako ne obavlja provjeru ispravnosti djelovanja sustava
za dojavu požara najmanje dva puta godišnje (članak
56. stavak 1.);

13. korisnik, ako se u knjigu održavanja ne unose pogonski
događaji koji se odnose na ispravno djelovanje sustava za
dojavu požara (članak 57. stavak 1. i 2.).

Za prekršaj iz stavka 1. ovog članka kaznit će
se novčanom kaznom u iznosu od 1.500 do 3.500 kuna i odgovorna
osoba korisnika.

VII. PRIJELAZNE I ZAVRŠNE ODREDBE

Članak 59.

Na sustave za dojavu požara izvedene do dana stupanja na
snagu ovog Pravilnika primjenjuju se samo odredbe članka
49. i članaka 51.-58. ovog Pravilnika do isteka njihove
uporabe ili prve rekonstrukcije.

Članak 60.

Stupanjem na snagu ovog Pravilnika prestaje važiti Pravilnik
o jugoslavenskim standardima za sastavne dijelove sustava za automatsko
otkrivanje požara (»Narodne novine«, br. 53/91.).

Članak 61.

Ovaj Pravilnik stupa na snagu osmoga dana od dana objave u »Narodnim
novinama«.

Broj: 511-01-90-15613/1-99
Zagreb, 26. svibnja 1999.

Ministar
**mr. Ivan Penić,** v. r.

**Prilog 1.**

![](dodatni/372231.gif)

```

----------------- obvezni dijelovi sustava za dojavu požara
----------------- neobvezni dijelovi sustava za dojavu požara

A - automatski javljač požara   		G - uređaj za upravljanje uređajima protupožarne zaštite
B - centrala za dojavu požara 			H - automatski uređaji protupožarne zaštite
C - uređaj za uzbunjivanje 			J - uređaj za prosljeđivanje dojave smetnji
D - ručni javljač požara 			K - centrala za prijam dojave smetnji
E - uređaj za prosljeđivanje dojave požara 	L - uređaj za napajanje energijom
F - centrala za prijam dojave požara

```

Pravilnik, NN 56/1999-1055